Greidd voru atkvæði á skrifstofu Blaðamannafélagsins . Vísir / Jóhann K. Afgerandi meirihluti greiddi atkvæði með vinnustöðvunum félaga í Blaðamannafélagi Íslands í dag . Af þeim sem greiddu atkvæði samþykktu 83,2% vinnustöðvanirnar en 12,9% greiddu atkvæði gegn þeim . Alls voru 211 á kjörskrá og greiddi 131 atkvæði . Kjörsókn var því 62% . Af þeim greiddu 109 atkvæði með vinnustöðvununum en sautján gegn . Auðir og ógildir seðlar voru fimm . Vinnustöðvanirnar ná til blaða - , frétta - og myndatökumanna hjá Árvakri , sem gefur út Morgunblaðið og mbl.is , Ríkisútvarpinu , Sýn , sem rekur fréttastofu Vísis , Stöðvar 2 og Bylgjunnar , og Torgi , sem gefur út Fréttablaðið og samnefnda vefsíðu . Að óbreyttu fara blaða - og myndatökumenn netmiðlanna í fjögurra tíma verkfall föstudaginn 8. nóvember frá klukkan 10 til 14 , í átta tíma frá 10 til 18 hinn 15. nóvember og í tólf klukkustundir fimmtudaginn 22. nóvember . Hafi enn ekki náðst samningar fimmtudaginn 28. nóvember leggja blaðamenn á prentútgáfum Morgunblaðsins og Fréttablaðsins niður störf í einn dag og nær sú vinnustöðvun einnig til ljósmyndara og tökumanna á þessum miðlum . Blaðamenn hafa verið samningslausir frá því um áramót en ekkert hefur miðað í viðræðum félags þeirra við Samtök atvinnulífsins . Viðræðum hefur þó enn ekki verið slitið . Fréttin hefur verið uppfærð . Vinnustöðvanir félaga í Blaðamannafélaginu eiga sér stað þessa daga ef ekki verður samið áður .